廬山歌
作者：陳宓
朝代：宋

paragraphs: 廬山清哉誰與儔兮，嶄巖峭直跨番昜彭蠡而蹴九江。
長川幽窞亙古今而不息兮，雨激而風撞。
山深境寂人迹所希到兮，盡日僅一逄樵叟鶴髮而眉厖。
路逶迤而險阻兮，越數千里之危谾。
暑六月而不知兮，但覺鳴珂戞珮其下紛淙淙。
天隔車馬之氛埃兮，獨許策杖而踰矼。
宜幽人之履道兮，志精一而匪哤。
草木堅勁而不凋兮，列雲外之羽幢。
如凝之之潔白兮，媲茲山而爲雙。
田多瘠而少腴兮，食不飽而體不痝。
青松爲醪呼月爲燭兮，漥尊瓢飲孰取乎瓊巵而翠缸。
彼叢物欲以自蔽兮，莫爲之鑿通明之八窗。
醉生夢死真蟪蛄兮，閲千萬歲獨有貞柏與聖玒。
苟能保此而不渝兮，又何有乎施邦。
一到令人不忘兮，長神醉而心降。
寫此詩以自娛兮，當萬幅之圖畫而揭以千仞之杠。